### Resumé

KL har opdateret deres vejledning om forebyggelse og håndtering af chikane, trusler, hærværk og vold mod lokalpolitikere. Baggrunden herfor er et forandret trusselbillede mod lokalpolitikere.

Med denne sag fremlægges forslag om vedtagelse af bistand til byrådsmedlemmer i tilfælde af chikanesager.

### Sagsfremstilling

Der er inden for rammerne af kommunestyrelseslovens § 16, stk. 11, 2. pkt., mulighed for, at Byrådet kan vedtage, at byrådsmedlemmer kan få hjælp til at indgive og følge op på en politianmeldelse, hvis de som led i deres politiske hverv er blevet udsat for chikane, trusler mv. Det samme gælder muligheden for at godtgøre udgifter til psykologbistand til byrådsmedlemmer i forbindelse med chikanesager m.v..

Det foreslås, at Byrådet vedtager retningslinjer, hvorefter der kan ydes støtte til politianmeldelse og opfølgning herpå samt psykologbistand, ud fra følgende kriterier:

- Medlemmet skal være blevet udsat for chikane, trusler, vold, hærværk og lignende i sammenhæng med varetagelsen af sit virke som kommunalpolitiker

- Der skal være en tidsmæssig forbindelse mellem chikanen mv. og byrådsmedlemmets ønske om at indgive politianmeldelse.

- Der skal være en tidsmæssig forbindelse mellem chikanen m.v. og byrådsmedlemmets behov for psykologbistand.

Det foreslås, at det i det daglige er JURA, der administrerer ordningen ud fra ovenstående kriterier.

#### Tilbud om psykologbistand

Vejle Kommune stiller i dag psykologbistand til rådighed for medarbejdere, som arbejdsrelateret er i en situation, hvor de har behov for psykologbistand. Kommunen benytter pt. firmaet Falck Healthcare til opgaven, da de har psykologer tilknyttet i nærområdet.

Såfremt der skal tilbydes psykologbistand til byrådsmedlemmer, der udsættes for chikane, trusler mv. i deres hverv, forslår forvaltningen, at gældende ordning for medarbejdere udvides til også at omfatte disse situationer.

Ligeledes foreslås det, at hvis et byrådsmedlemmet i stedet har et ønske om selv at kontakte en psykolog i forbindelse med chikanesager m.v., så kan kommunen refundere udgifterne hertil.

Som bilag til sagen er vedlagt KLs vejledning om forebyggelse og håndtering af chikane, trusler, hærværk og vold mod lokalpolitikere.

### Økonomi

Det er vurderingen, at de økonomiske udgifter kan afholdes inden for det afsatte budget til Byrådet.

### Sagens videre forløb

Sagen skal behandles af Økonomiudvalget og Byrådet.

### Historik

#### Borgmesteren indstiller, den 2. december 2024, punkt 270:

at der ydes støtte til byrådsmedlemmer, der har været udsat for chikane m.v. i form af hjælp til at indgive politianmeldelse og opfølgning herpå samt godtgørelse af udgifter til psykologbistand.

at støtten ydes ud fra de i sagsfremstillingen beskrevne kriterier.

at byrådsmedlemmerne kan vælge at anvende [adresse] aftale med firmaet Falck Healthcare om psykologbistand eller selv vælge en psykolog, hvorefter Vejle Kommune refunderet udgifterne.

at ordningen i det daglige administreres af JURA.

#### Beslutning fra Økonomiudvalget, den 2. december 2024, punkt 270:

Anbefales.

3. at formuleres således: ”at byrådsmedlemmer anvender [adresse] aftale med Falck Healthcare på lige fod med ansatte i Vejle Kommune.

### Beslutning

Økonomiudvalgets indstilling blev godkendt.